**COMUNICAT DE PRESĂ**

Ministerul Familiei, Tineretului și Egalității de Șanse, în calitate de coordonator de reforme și investiții pentru Planul Național de Redresare și Reziliență, Componenta 13 – Reforme Sociale, Investiția I1 – Crearea unei rețele de centre de zi pentru copiii expuși riscului de a fi separați de familie a semnat astăzi, la sediul ministerului, alte 23 de contracte aferente proiectelor cu acest obiectiv.

Centrele de zi ce urmează a fi înființate vor asigura pentru un număr de maxim 4.500 de copii accesul la servicii sociale de sprijin de prevenire a separării copilului de familia sa. Investiția are în vedere crearea a aproximativ 150 de centre de prevenire a separării copilului de familie, bugetul total alocat fiind de 50 milioane de euro.

”Pentru copii este cel mai bine să crească alături de familiile lor, iar atunci când acestea au nevoie de sprijin, să poată accesa servicii în comunitățile lor. Investiția în serviciile de prevenire a separării copiilor de familie este cea mai bună investiție pe care o putem face. Toți părinții își iubesc copiii și vor să aibă grijă de ei. Uneori, din cauza sărăciei, a lipsei unui loc de muncă, de educație sau a problemelor de sănătate, părinții au nevoie de sprijin și de siguranță pentru copiii lor.

Aceste 150 centre de zi pe care le finanțăm prin PNRR au ca misiune prevenirea separării copiilor de familie, prin asigurarea pentru aceștia, pe timpul zilei, a unor activități de îngrijire, educație, recreere-socializare, consiliere, dezvoltare a deprinderilor de viață independentă, orientare școlară și profesională etc. Totodată, ele oferă părinților sau reprezentanților legali, precum și altor persoane care au în îngrijire copii, activități de sprijin, consiliere, educare”, a declarat ministrul Familiei, Tineretului și Egalității de Șanse, Natalia Intotero.

În perioada imediat următoare, Ministerul Familiei, Tineretului și Egalității de Șanse va lansa un al doilea apel de proiecte, astfel încât furnizorii publici de servicii sociale să ni se alăture. Prin intermediul acestui apel vor fi sprijinite activități specifice realizării de investiții, respectiv construcția/ reabilitarea/ modernizarea/ extinderea/ dotarea infrastructurii sociale.

Reamintim că prin aceste investiții se pot realiza trei categorii de servicii sociale: Centre de zi pentru copii aflați în situație de risc de separare de părinți; Centre de zi de recuperare pentru copii cu dizabilități; Centre de zi pentru consiliere și sprijin pentru părinți și copii.